Správa zo zahraničnej pracovnej cesty

1. Účastník ZPC

Prof. Branislav Sitár, DrSc.
Katedra jadrovej fyziky a biofyziky, FMFI UK
Mlynská dolina F2, 84248 Bratislava
jazyky: anglicky, rusky

2. 	Zahraničná pracovná cesta
Prijímajúca organizácia: CERN, Ženeva, Švajčiarsko
Vykonaná v dňoch: 15.3. - 18.3. 2016
Účel cesty: - účasť na zasadaní Rady CERN
            
Financovanie:  plánovaná cesta MŠVVaŠ SR

3. Rámcový program pobytu
•	Účasť na zasadaní Rady CERN
•	Účasť na zasadaní Finačného výboru CERN 
•	Účasť na porade organizovanej DG CERN

4. 	Priebeh rokovania

Dňa 16. marca 2015 som sa zúčastnil na zasadaní finančného výboru. DG CERN F. Gianotti informovala FC o strednodobom pláne (MTP) na roky 2017-2021, ktorý je v súlade s prijatou európskou stratégiou FVE. Prioritou je High Luminosity LHC, ktorý bude stáť okolo 950 MCHF.  Dôležité je financovanie inovácie urýchľovačov pracujúcich pred LHC ako LIU a vývoj nových magnetov s indukciou 16 Tesla. CERN si na tieto aktivity zoberie výhodnú pôžičku od EIB. Diskutovalo sa hlavne o vývoji kumulatívneho deficitu z dôvodu budovania HL LHC. V roku 2015 bol deficit 120 MCHF do roku 2019 narastie na 385 MCHF, ale v roku 2025 bude stále ešte 300 MCHF. Z toho vypynie problém financovania nových experimentov v budúcnosti. 

Okrem HL LHC bude CERN aj naďalej podporovať unikátne experimenty mimo LHC ako HIE ISOLDE, ELENA, TSR, NA 62 a ďalšie. S CERNom spolupracuje v tomto období 12 500 externých spolupracovníkov (CERN users) s celého sveta. 

Rada na uzavretom zasadaní 17.3. prejednala situáciu s neplatením členského príspevku Grécka. Podľa pravidiel CERN, Grécko stráca právo voliť v orgánoch CERN. Rada rozhodla o podmienečnom predĺžení práva Grecka voliť do 15.6.2016, dokedy Greécko musí predložiť realistický plán splácanie dlhov voči CERNu. Rada znovu posúdi situáciu a rozhodne o ďalšom postupe.

DG informovala Radu o vytvorení špeciálnej skupiny odborníkov na podporu medicínskych inovácií v CERNe. Riaditeľ urýchľovačov F. Bordry informoval Radu o vývoji prác na na LHC, kde je na rok 2016 plánovaná energia pri zrážke protónov 13 TeV, vzdialenosť balíkov (bunch) protónov 25 ns a integrálna svietivosť 25/fb. Plán pre RUN2 do roku 2018 je 100/fb. Testujú sa nové magnety pre LHC s indukciou 12,5 Tesla.

Riaditeľ pre vedu a počítače E. Elsen informoval Radu o prácach a nových výsledkoch na experimentoch. Experimenty na LHC preverili negatívny výskyt SUSY častíc do hmotností 1,8 TeV. Na spoločnom stretnutí ESFRI-CERN v Amsterdame bola dohodnutá ďalšia spolupráca týchto organizácií. CERN v rámci spolupráce s USA na neutrínovom programe LBNF/DUNE buduje neutrínovú platformu, kde sa budú stavať a testovať prototypy LAr TPC detektorov na meranie interakcií neutrín.

DG informovala Radu o udelení asociovaného členstva v CERNe Pakistanu a Turecku. Na riadne členstvo kandidujú Rumunsko, ktoré by sa malo stať členským štátom tento rok a Srbsko. Osem ďalších štátov podalo prihlášky, väčšinou na asociované členstvo v CERNe. S týmito štátmi prebiehajú rokovania. DG vytvori expertnú skupinu na posúdenie experimentov mimo LHC. Závery práce skupiny budú zverejnené v roku 2018.

Rada na uzavretom zasadaní zvolila za zástupcu Rady v predstavenstve penzijného fondu (PFGB) V. Halloin z Belgicka.

V piatok 18.3. som sa zúčastnil na pozvanie DG na spoločnej porade niektorých predstaviteľov v RRB (5 člnských štátov) a vedeckých delgátov Rady. Poradu zvolala DG F. Gianotti a riaditeľ E. Elsen. Témou porady bola pripravenosť členských štátov na financovanie a realizáciu prác na HL LHC a na neutrínovom programe CERN. Táto porada bola zvolaná na poslednú chvíľu, preto sa na nej nezúčastnil predstaviteľ SR v RRB. Tá istá situácia vznikla aj vo väčšine členských štátov. Táto porada mala informatívny charakter, čo zdôraznila DG.  Ukázalo sa, že mnohé členské štáty majú vážne problémy a nejasnosti s financovaním týchto aktivít. Za SR som vysvetlil, že hoci SR nevyčlení špeciálne financovanie na HL LHC, slovenské skupiny na experimentoch Atlas a Alice sú pripravné splniť všetky úlohy, ktoré im vyplynú z budovania experimentov pre HL LHC. Tiež som oznámil, že mi nie je známe, že by sa SR chcela (plánovala) zúčastniť na neutrínovom programe LBNF/DUNE a na budovaní neutrínovej platformy v CERNe.

5. 	Odporúčané závery pre Výbor pre spoluprácu SR s CERN:
a)	Pripraviť zmeny v štatúte Výboru pre spoluprácu SR s CERN.
b)	Pripraviť nomináciu nového zástupcu SR v ECFA.
c)	Zaoberať sa fungovaním a vylepšením počítačových fariem v rámci WLCG. 

6. 	Prehľad prinesenej dokumentácie
Materiály  zo zasadaní  výborov CERN  má MŠVVaŠ SR,  MH, MZV  a delegáti výborov CERN.

Dátum: 19. 4. 2016

Vypracoval: B. Sitár     			Schválil: